Beuodegis triušis
Beuodegis triušis (Romerolagus diazi) – kiškinių (Leporidae) šeimos žinduolis. Tai vienintelė rūšis, priklausanti beuodegių triušių (Romerolagus) genčiai. Kūnas 28-31 cm ilgio. Kailis minkštas, gana tankus. Nugaros pusė pilkai ruda, su geltonos spalvos priemaiša, pilvas pelenų spalvos. Ausys apie 4-4,4 cm ilgio. Užpakalinės kojos trumpos. Paplitęs Meksikoje. Arealas labai mažas. Gyvena tankioje augalijoje, kur išmindžioja gerai matomus takus. Aktyvus naktį. Išsikasa urvus, kuriuose slepiasi dieną. Nėštumas trunka 38-40 dienų. Per metus būna viena vada (1-4 jaunikliai).